Efter heftig kritik, vrede borgere og protesterende politikere er transport- og bygningsminister Hans Christian Schmidt (V) nu klar til at trække sin egen lov om lempeligere regler for kemikalier i vandhaner tilbage.

»Til spørgsmål om, hvorvidt jeg kunne finde på at trække ordningen tilbage? JA DA. Jeg vil ikke gå på kompromis med forbrugerbeskyttelsen og drikkevandskvaliteten, så hvis det er det, der skal til, er jeg indstillet på at genindføre den gamle ordning«, sagde Hans Christian Schmidt tidligere i dag i et samråd, han var indkaldt til, i miljø- og fødevareudvalget.

»Det er bare okay for mig. Så kan vi tage den gamle ordning, der ikke virker særlig godt - ja, nogle siger, at den slet ikke virker«, fortsatte Hans Christian Schmidt i et mere ironisk tonefald.